“ADD” ปลื้มนลท.แห่จอง IPO เกลี้ยง 40 ล้านหุ้น จ่อลงสนามเทรด mai 20 พ.ค.นี้
“ADD” ปลื้มนลท.แห่จอง IPO เกลี้ยง 40 ล้านหุ้น จ่อลงสนามเทรด mai 20 พ.ค.นี้
17 พ.ค. 2564

 นายชวัล บุญประกอบศักดิ์ ประธานเจ้าหน้าที่บริหาร บริษัท แอดเทค ฮับ จำกัด (มหาชน) หรือ ADD เปิดเผยว่า บริษัทฯพร้อมนำหุ้นเข้าซื้อขายวันแรกในตลาดหลักทรัพย์ เอ็ม เอ ไอ ภายในวันที่ 20 พฤษภาคมนี้ โดยใช้ชื่อย่อ “ADD” ในการซื้อขายหลักทรัพย์ หลังจากที่เปิดจองซื้อหุ้น IPO ระหว่างวันที่ 12-14 พฤษภาคมที่ผ่านมาในราคาหุ้นละ 11.00 บาท จำนวนทั้งสิ้น  40 ล้านหุ้น ซึ่งได้กระแสการตอบรับจากกลุ่มนักลงทุนในการเข้ามาจองซื้อหุ้นเป็นจำนวนมาก
โดยเป็นการแสดงให้เห็นถึงความเชื่อมั่นในธุรกิจในการเป็นผู้นำด้านการพัฒนาและดูแลรักษาระบบสนับสนุนการให้บริการดิจิทัลคอนเทนต์ และให้บริการพัฒนาระบบเทคโนโลยีสารสนเทศ ให้แก่ผู้ให้บริการโทรศัพท์เคลื่อนที่ (โอเปอเรเตอร์) ระดับชั้นนำของประเทศหลายราย ซึ่งแบ่งเป็นการให้บริการระบบสนับสนุนการให้บริการดิจิทัลคอนเทนต์ (Digital Content Support) การให้บริการพัฒนาระบบเทคโนโลยีสารสนเทศ (Digital Solution) และการให้บริการสื่อและโฆษณาบนแพลตฟอร์มออนไลน์ (Online Advertising)
รวมถึงการให้บริการพัฒนาระบบชำระเงินค่าบริการหรือสินค้าผ่านผู้ให้บริการโทรศัพท์เคลื่อนที่ (Carrier Billing) เข้ามาเป็นหนึ่งในช่องทางการชำระเงินทางอิเล็กทรอนิกส์บนโทรศัพท์เคลื่อนที่ให้แก่ผู้ให้บริการโทรศัพท์เคลื่อนที่ เพื่อให้ผู้ใช้โทรศัพท์สามารถชำระเงินค่าบริการผ่านระบบ Carrier Billing โดยไม่ต้องใช้เงินสดหรือบัตรเครดิต และด้วยศักยภาพความแข็งแกร่งทางธุรกิจ พร้อมความเชี่ยวชาญที่การันตีจากผู้ประกอบการในอุตสาหกรรมโทรคมนาคม รวมถึงยุคนี้เป็นยุคอุตสาหกรรมดิจิทัล แพลตฟอร์มคอนเทนต์บนมือถือ ทำให้ ADD ถูกจัดเป็นหุ้นเมกะเทรนด์ยุคดิจิทัล ในสายตาของนักลงทุนอย่างมาก
สำหรับเม็ดเงินที่ได้จากการระดมทุนครั้งนี้ บริษัทฯเตรียมนำไปขยายงานในส่วนของบุคลากรด้านเทคโนโลยีสารสนเทศ รวมถึงจะนำไปใช้เป็นเงินทุนหมุนเวียนในการต่อยอดธุรกิจการพัฒนาระบบด้านการสนับสนุนการให้บริการดิจิทัลคอนเทนต์ และดิจิทัลโซลูชั่น และหากพิจารณาความแข็งแกร่งทางการเงิน ADD มีอัตราการเติบโตอย่างก้าวกระโดด โดยปี 2561 มีรายได้รวม 289.48 ล้านบาท กำไรสุทธิ 29.29 ล้านบาท ปี 2562 มีรายได้รวม 302.04 ล้านบาท กำไรสุทธิ 39.50 ล้านบาท และปี 2563 มีรายได้รวม 345.53 ล้านบาท กำไรสุทธิ 72.37 ล้านบาท ซึ่งจากความสามารถในการทำกำไรของกลุ่มบริษัทฯทำให้เชื่อว่า ADD จะเป็นหุ้น Growth  Stock อีกหนึ่งหลักทรัพย์ในตลาดหลักทรัพย์ เอ็ม เอ ไอ
ด้านนายกิตติพันธ์ ภูษณวรรณ กรรมการผู้จัดการอาวุโส บริษัทหลักทรัพย์ โกลเบล็ก จำกัด ในฐานะผู้จัดการการจัดจำหน่ายและรับประกันการจำหน่ายหุ้นสามัญเพิ่มทุน บริษัท แอดเทค ฮับ จำกัด (มหาชน) กล่าวว่า การเสนอขายหุ้น IPO ของ ADD ถือว่าได้รับการตอบรับอย่างคึกคักจากกลุ่มนักลงทุนอย่างมาก เนื่องจากนักลงทุนมั่นใจในศักยภาพและปัจจัยพื้นฐานของ ADD ที่มีความเป็นมืออาชีพด้านความเชี่ยวชาญในการพัฒนาระบบเทคโนโลยีสารสนเทศ ที่มีประสบการณ์การทำงานร่วมกับฝ่ายพัฒนาระบบเทคโนโลยีสารสนเทศในธุรกิจโทรคมนาคมกว่า 20 ปี ซึ่งจากจุดแข็งดังกล่าวสามารถการันตีถึงโอกาสการเติบโตอย่างแข็งแกร่งในอนาคตได้อย่างมีนัยสำคัญ ประกอบกับต้องยอมรับว่าในช่วงนี้เป็นช่วงแห่งยุคอุตสาหกรรมดิจิทัล จึงยิ่งเป็นการตอกย้ำถึงความน่าลงทุน
ขณะที่นายเอกจักร บัวหภักดี กรรมการผู้จัดการ บริษัท แคปปิตอล วัน พาร์ทเนอร์ จำกัด ในฐานะที่ปรึกษาทางการเงิน กล่าวตอกย้ำว่า ด้วยประสบการณ์ รวมถึงวิสัยทัศน์ของคณะผู้บริหาร สามารถการันตีถึงศักยภาพความน่าเชื่อถือทางธุรกิจ ซึ่งทำให้ ADD ได้รับการยอมรับจากกลุ่มแวดวงอุตสาหกรรมโทรคมนาคม ซึ่งสามารถพิสูจน์ให้เห็นถึงการเป็นหนึ่งในผู้นำด้านการให้บริการพัฒนาระบบเทคโนโลยีสารสนเทศ ที่ตอบสนองความต้องการของผู้ประกอบการทั้งในอุตสาหกรรมโทรคมนาคม
รวมถึงอุตสาหกรรมที่มีความเกี่ยวข้องที่จำเป็นต้องพัฒนารูปแบบการทำงานให้ทันกับโลกยุคดิจิทัล ไม่ว่าจะเป็นการรักษาความปลอดภัยในการทำธุรกรรมออนไลน์ การชำระเงินทางระบบอิเล็กทรอนิกส์ และการพัฒนาโปรแกรมและแอปพลิเคชันต่างๆ เพื่อสร้างโอกาสการเติบโตจากการขยายการให้บริการของโอเปอเรเตอร์ ทั้งในรูปแบบ 4G และ 5G ในอนาคต ดังนั้นเชื่อว่าการระดมทุนในครั้งนี้จะช่วยผลักดันให้ บริษัทก้าวสู่การเป็นผู้นำด้านการพัฒนาระบบสนับสนุนการให้บริการดิจิทัลคอนเทนต์ บนแพลตฟอร์มต่างๆในภูมิภาคเอเชียตะวันออกเฉียงใต้ในอนาคตได้ในไม่ช้า